N Á R O D N Á    R A D A      S L O V E N S K E J     R E P U B L I KY
II. volebné obdobie

1120

V L Á D N Y    N Á V R H

Zákon
z ..................... 2001

o organizovaní trhu s vybranými poľnohospodárskymi výrobkami

	Národná rada Slovenskej republiky sa uzniesla na tomto zákone:

§ 1

(1) Za účelom stabilizácie trhu s vybranými poľnohospodárskymi výrobkami a potravinami (ďalej len „výrobok“) s cieľom minimalizovať negatívne dôsledky zmien na tomto trhu sa zriaďuje Intervenčná poľnohospodárska agentúra Slovenskej republiky (ďalej len „agentúra“). 

(2) Agentúra je príspevkovou organizáciou1)  Ministerstva pôdohospodárstva Slovenskej republiky (ďalej len „ministerstvo“)  so sídlom v Bratislave.

§ 2

	(1)  Štatutárnym orgánom je riaditeľ agentúry, ktorého vymenúva a odvoláva vláda Slovenskej republiky na návrh ministra pôdohospodárstva Slovenskej republiky (ďalej len „minister“). 

(2) Na zabezpečenie svojich  úloh  agentúra zriaďuje pre jednotlivé druhy výrobkov komoditné rady.  

	(3) Členmi komoditnej rady sú zamestnanci agentúry, zamestnanci ministerstva  poverení ministrom  a  zástupcovia záujmových združení výrobcov a spracovateľov výrobku, ktorí sú členmi Slovenskej poľnohospodárskej a potravinárskej komory2).

________________________ 
1) § 21 zákona  Národnej rady Slovenskej republiky č. 303/1995 Z.z.  o rozpočtových pravidlách v znení neskorších predpisov.
2) § 3 zákona Slovenskej národnej rady č. 30/1992 Zb. o Slovenskej poľnohospodárskej a potravinárskej  komore.

	(4) Podrobnosti o organizačnej štruktúre a činnosti agentúry určí štatút agentúry. Štatút agentúry schvaľuje vláda Slovenskej republiky.

	(5) Agentúra zostavuje o svojej činnosti výročnú správu, ktorá je prílohou správy          o poľnohospodárstve a potravinárstve, prerokúvanej podľa osobitného predpisu3) a obsahuje vyhodnotenie účinnosti uplatňovaných nástrojov na organizovanie trhu.

§ 3

(1) Zdrojmi agentúry sú
a)	príjmy z predaja výrobkov získaných štátnymi intervenčnými nákupmi,
b)	dohodnuté príspevky od účastníkov trhu (napr. za prekročenie kvóty),
c)	príjmy z peňažného postihu žiadateľov vyplývajúcich z  uzatvorených zmlúv okrem sankcií za porušenie rozpočtovej disciplíny ,
d)  príspevky zo štátneho rozpočtu Slovenskej republiky.

(2) Prostriedky agentúry možno použiť na 
a)	nákup, úpravu, spracovanie, skladovanie, dopravu a predaj výrobkov,
b)	uhrádzanie cenových rozdielov pri vývoze výrobkov,
c)	spoločnú propagáciu odbytu a spotreby,
d)	úhradu služieb, výkonov súvisiacich s činnosťami podľa  písmena a) až c).

§ 4

	(1) Agentúra v súlade s týmto zákonom a medzinárodnými zmluvami4), ktorými je Slovenská republika viazaná 
a)	vykonáva reguláciu  niektorého druhu výrobku  na trhu v prípade jeho prebytku alebo nedostatku (ďalej len „organizovanie trhu“),
b)	propaguje odbyt a spotrebu niektorých druhov výrobkov,
c)	podieľa sa na príprave návrhov na organizáciu trhu s výrobkami,
d)	realizuje systém kontroly na organizáciu trhu s výrobkami.
   
(2) Organizovanie trhu vykonáva agentúra 
a)	štátnym intervenčným nákupom, skladovaním, spracovaním výrobkov, 
b)	predajom výrobkov získaných štátnym intervenčným nákupom,
c)	kvantitatívnym regulovaním výroby, odbytu a spotreby (ďalej len „kvotácia“). 

	(3) Činnosti uvedené v odseku 2 vykonáva agentúra vo vlastnom mene.  

_____________________
3)  § 9 zákona č. 240/1998 Z.z. o poľnohospodárstve a o zmene a doplnení ďalších zákonov.
4) Napríklad oznámenie Ministerstva zahraničných vecí Slovenskej republiky č. 158/1997 Z.z. o podpísaní Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej, oznámenie Ministerstva zahraničných vecí Slovenskej republiky č. 152/2000 Z.z. o uzavretí Dohody o založení Svetovej obchodnej organizácie.

	(4) Agentúra môže činnosti uvedené v odseku 2 písm. a) a  b)
vykonávať na základe zmluvy uzatvorenej na základe obchodnej verejnej súťaže5)  aj  prostredníctvom podnikateľov, ktorí 
a)	majú oprávnenie na podnikanie v tejto oblasti podľa osobitného predpisu6),
b)	vlastnia vhodné zariadenia a používajú vhodné technológie podľa činnosti a výrobku.

(5) Organizovanie trhu podľa tohto zákona sa vzťahuje na výrobky  pôvodom zo Slovenskej republiky a na podnikateľov, ktorí majú sídlo alebo trvalý pobyt na území Slovenskej republiky.

	(6) Na predaj výrobkov získaných intervenčným nákupom sa zmluvy uzatvárajú na základe obchodnej verejnej súťaže alebo na neobchodné účely7) za dohodnutú cenu.

                                                                         § 5

      (1) Štátny intervenčný nákup výrobkov možno uskutočniť, ak v určenom období ustanoveným spôsobom zistená cena výrobku dosahovaná na vymedzenom trhu poklesne pod vopred určenú cenovú úroveň.

       (2) Výrobky nakúpené štátnym intervenčným nákupom možno dodať na trh, ak v určenom období ustanoveným spôsobom zistená cena výrobku dosahovaná na vymedzenom trhu presiahne vopred určenú cenovú úroveň.

§ 6

	(1) Výrobky, trh ktorých podlieha organizovaniu trhu podľa tohto zákona, určuje vláda Slovenskej republiky, ktorá tiež na návrh ministra schvaľuje zásady organizovania a podpory trhu s určitým druhom výrobkov alebo ich skupinou, v ktorých najmä určí spôsob organizovania trhu podľa tohto zákona a podľa osobitných prepisov8). 

	(2) V súlade so zásadami podľa odseku 1 alebo na základe vyhodnotenia informácií podľa § 8 na návrh ministra bez zbytočného  odkladu podľa osobitných predpisov8)
a)	Ministerstvo financií Slovenskej  republiky
1.	zaraďuje do zoznamu tovaru s regulovanými cenami  výrobky podľa tohto zákona,
2.	určuje ceny a vyhlasuje   rozhodnutia o regulácii cien,
b)	Ministerstvo hospodárstva Slovenskej republiky
1.	zaraďuje do zoznamu tovaru, ktorého vývoz alebo dovoz vyžaduje úradné povolenie, výrobky podľa tohto zákona,
2.	udeľuje úradné povolenie na vývoz a dovoz výrobkov a určuje jeho podmienky,

_______________________ 
5)   § 281 Obchodného zákonníka.
6)   Zákon č. 455/1991 Zb. o živnostenskom podnikaní (živnostenský zákon) v znení neskorších predpisov.
7)  Napríklad zákon Národnej rady Slovenskej republiky č. 82/1994 Z. z. o štátnych hmotných rezervách v znení    zákona č. 196/2000 Z.z.
8) Napríklad zákon Národnej rady Slovenskej republiky č. 18/1996 Z.z. o cenách, zákon č. 42/1980 Zb. o hospodárskych stykoch so zahraničím v znení neskorších predpisov, zákon Národnej rady Slovenskej republiky č. 82/1994 Z.z. v znení neskorších predpisov.

c)	Správa štátnych hmotných rezerv Slovenskej republiky
1.	doplňuje zásoby výrobkov do štátnych hmotných rezerv,
2.	uvoľňuje zásoby na trh.

§ 7

(1) Podmienky uplatňovania opatrení na organizovanie trhu s výrobkami (ďalej len „trhový poriadok“) vyhlasuje pre jednotlivé oblasti trhu s výrobkami ministerstvo všeobecne záväzným právnym predpisom. 

(2) Trhový poriadok upraví najmä
a)	druh, množstvo a kvalitu výrobkov podliehajúcich uplatňovaniu opatrení na organizovanie trhu s výrobkami,
b)	okruh účastníkov trhu, voči ktorým budú uplatňované opatrenia na organizovanie  trhu,
c)	podrobnosti realizácie cenovej regulácie a cenového monitoringu,
d)	podmienky štátneho intervenčného nákupu,
e)	podmienky predaja výrobkov,
f)	podmienky a spôsob uskutočnenia kvotácie,
g)	postup pri uskutočňovaní výberových konaní podľa tohto zákona,
h)	podrobnosti vytvárania informačných databáz a používania informačného systému,
i)	obdobie uplatňovania jednotlivých opatrení na organizovanie  trhu.

(3) Trhové poriadky vyhlasuje ministerstvo v dostatočnom časovom predstihu, ktorý je odvodený od biologických vlastností výrobkov; ich uplatnenie pre jednotlivých kupujúcich a predávajúcich môžu byť podmienené uzatvorením zmluvy medzi nimi zodpovedajúcej tomuto časovému úseku alebo použitím určených obchodných podmienok9).

§ 8

	(1) Na dosiahnutie účelu zákona je agentúra oprávnená vyžadovať od príslušných orgánov štátnej správy a podnikateľov údaje o cenách výrobkov, dovoze a vývoze výrobkov, obchode s výrobkami. 

	(2)  Výrobca, spracovateľ je povinný viesť evidenciu o množstve  a odbyte výrobkov, ktoré sú predmetom organizovania trhu a tieto na požiadanie bezplatne odovzdať agentúre.

	(3) Agentúra  môže údaje podľa odsekov 1 a 2 poskytnúť samosprávnemu orgánu2) zastupujúceho podnikateľa daného druhu výrobku na účely uplatnenia ochranného opatrenia podľa osobitných predpisov10). 

______________________________ 
9)   § 273 Obchodného zákonníka.
10) Zákon  č. 59/1997 Z.z. o ochrane pred dumpingom pri dovoze tovaru, zákon č. 214/1997 Z.z. o ochranných opatreniach pri dovoze, zákon č. 226/1997 Z.z. o subvenciách a vyrovnávacích opatreniach.

§ 9

	(1) Činnosti uvedené v § 4 ods. 2 písm. a) a b) a  ods.  3  v druhu  ovocie a zelenina, ryby a rybie výrobky, vykonávajú právnické osoby, ktoré boli za týmto účelom uznané ministerstvom. 

	(2) Ministerstvo môže vydať potvrdenie o uznaní len právnickej osobe, ktorá združuje11)  alebo bola založená12)  z výrobcov vyrábajúcich druh výrobku uvedeného v odseku 1.

(3) Kontrolu dodržania podmienok uznania vykonáva agentúra. V prípade zistenia nedodržania podmienok uznania  navrhne ministerstvu zrušenie potvrdenia o uznaní.

	(4) Na vydanie potvrdenia o uznaní a jeho zrušenie sa nevzťahujú všeobecné predpisy o správnom konaní.

§ 10

	(1)  Štátny  fond  trhovej  regulácie  v poľnohospodárstve   Slovenskej  republiky (ďalej len „fond“)  sa zrušuje. 

(2) Dňom zrušenia fondu prechádzajú do správy  agentúry
a)	peňažné prostriedky v správe fondu,
b)	majetok v správe fondu,
c)	práva a povinnosti fondu vyplývajúce z pracovnoprávnych vzťahov a z iných vzťahov,
d)	pohľadávky a záväzky fondu. 

§ 11

	Zrušuje sa zákon Slovenskej národnej rady č. 270/1991 Zb. o Štátnom fonde trhovej regulácie v poľnohospodárstve Slovenskej republiky v znení zákona Národnej rady Slovenskej republiky č. 14/1993 Z.z., zákona Národnej rady Slovenskej republiky č. 188/1993 Z.z. a zákona č. 240/1998  Z.z.

§ 12

	Tento zákon nadobúda účinnosť 1. januára 2002.

______________________
11)  § 20f Občianskeho zákonníka.
12)  § 56 Obchodného zákonníka.